སྤྱིར་ཤོག་ངོས་དྲུག་པ་སོགས་ན་རི་མོས་ཡི་གེའི་ནང་དོན་ལ་རམས་འདེགས་བྱེད་ནུས་པ་རེ་འདུག་ན་ཡང་།ལེགས་ཆའི་སྐོར་ལེགས་ཆར་ཤེས་ནས་བཞག་སྟེ།ཅུང་མ་འདང་ས་དེ་ཅུང་ཟད་བཤད་ན་བསམ།ཤོག་ངོས་ལྔ་བར་གཏམ་རྒྱུད་འདི་མགོ་འཛུགས་སྐབས།མ་ཎི་འཁོར་ལོའི་རི་མོ་ཞིག་བྲིས་འདུག་པ་དང་ལྷན།ལག་གཡས་པས་མ་ཎི་འཁོར་ལོ་སྐོར་ཞིང་།ལག་གཡོན་པས་ཙན་དན་གྱི་ཕྲེང་བ་འདྲེན་ཞོར།མིག་གིས་རྒྱང་རིང་ཞིག་ལ་ལྟ་བཞིན་འདུག་ཅེས་པའི་སྐབས་འདིར་མཚོན་ན།མ་ཎི་འཁོར་ལོའི་རི་མོ་མཁོ་ཚེ་ཙན་དན་ཕྲེང་བ་དང་།རྒད་པོ་སོགས་ཀྱང་མཁོ་བར་འདོད་པ་བཞིན་འདིར་བྲིས་ཡོད་ཚེ་ནང་དོན་གོ་ཇེ་བདེར་འགྲོ་ན་ཡང་།ཤོག་ངོས་འདིའི་སྟེང་གི་བརྗོད་བྱ་གཙོ་བོ་མ་ཎི་འཁོར་ལོ་དང་།ཕྲེང་བ་སོགས་གང་ཡང་མིན་པར་ཅི་ཞིག་མཐོང་འདོད་ཀྱིས་མིག་གིས་རྒྱང་རིང་ལ་ལྟ་བ་འདི་ཡིན་པས་གལ་སྲིད་འདིའི་སྐོར་གྱི་རི་མོ་ཞིག་ཡོད་ཚེ་ཤིན་ཏུ་ལེགས་པར་འདོད་བྱུང་།དེ་བཞིན་ཤོག་ངོས་བརྒྱད་པ་ནས་བཅུ་དགུ་བར་གྱི་རི་མོ་དག་ལ་ཡང་ཡི་གེ་ལ་རམ་འདེགས་བྱེད་པའི་ནུས་པ་ཤིན་ཏུ་ཆེན་པོ་མི་འདུགཤོག་ངོས་རེ་རེ་བཞིན་འདེད་མི་དགོས་པས་སྤྱི་ཡོངས་ཀྱི་རི་མོའི་ངོས་ནས་བཤད་ན་སྒྱུ་རྩལ་གྱི་མཚོན་ཐབས་གཙོ་བོར་བྱས་འདུག་པའི་སྣང་བ་ཞིག་བཅོས་མིན་དུ་སྟེར་བ་ནི་དཔེ་དེབ་འདིའི་རི་མོའི་ཁ་ཕྱོགས་ཀྱི་གོལ་ས་ཆེ་ཤོས་དེ་རུ་གྱུར་འདུག་པ་འདིར་བསམ་ཡོང་ན།དཔེ་དེབ་འདི་རྩོམ་སྒྲིག་གི་བགྱི་བ་ལག་ཏུ་བསྟར་མཁན་དག་སྙན་ངག་གམ་སྒྱུ་རྩལ་བྱེ་བྲག་པར་དགའ་མཁན་སྐོར་ཞིག་ཡིན་པ་དང་རི་མོ་བས་ཀྱང་རྩོམ་པ་པོའི་ངག་ལ་ཉན་ཤ་སྟག་བྱས་འདུག་སྙམ་པ་ཞིག་ཤུགས་ལ་བྱུང་སོང་།ཚོད་དཔག་བྱས་པ་ནོར་ཡོད་ན་དགོངས་དགསྤྱིར་ཡང་བྱིས་པའི་ཀློག་དེབ་ཁྲོད་སྒྱུ་རྩལ་དང་འདྲེས་ཆེ་བའི་རི་མོ་སོགས་བཞག་མི་ཆོག་པ་མིན་ཡང་།སྐབས་འདིའི་དམིགས་ཡུལ་གཙོ་བོ་རྒྱལ་བོ་གཉའ་ཁྲི་བཙན་པོ་ཞེས་པའི་མི་སྣ་ཞིག་མཚམས་སྦྱོར་བྱེད་རྒྱུ་དེ་ཡིན་པ་བཞིན།ཁ་གསལ་གོ་བདེའི་བྲིས་པའི་རྩོམ་ཡིག་དང་བར་ཐག་ཉེ་བའི་སྒོ་ནས་རི་མོ་འབྲི་དགོས་པ་འདི་གཙོ་བོའི་ནང་གི་གཙོ་བོ་རེད།